صداع كبير نايض على مواقع التواصل الاجتماعي بسبب بانو تحسيسي لجمعية Jood لإيواء المتشردين، للحد من استغلال الدراري الصغار فالسعاية، مكتوب فيه أن “الخير اللي تدير فيه هو ماتعطيهش”، و”بلاصتو ماشي فالزنقة”. مجموعة من النشطاء ماتقبلوش الميساجات اللي فالبانو، وشافو أن هذشي ماشي معقول، بحكم كاينين أطفال محتاجين دوك الفلوس وكيعيشو فواقع الفقر والهشاشة، وكان متشردين وبدون مأوى وبدوك الفلوس يقدرو يشريو ما ياكلو ويعيشو. فردها على هذ الانتقادات، وضحات هند العايدي، رئيسة الجمعية، أن هذ البانو اللي تدار ف9 مدن مغربية جاي فإطار حملة لمحاربة التسول بالأساس، باش مانبقاوش مازال نشوفو الوليدات الصغار كيطلبو فالزنقة فالوقت اللي مكانهم الأصلي هو المدرسة، “وفهذ لافيش كاين رابط على الحملة ديالنا، وكنت تمنيت هذ الناس اللي هاجمونا يدخلو ليه ويشوفو الفيلم القصير اللي درناه، على هذشي، باش يفهمو مزيان علاش ماخاصش يتعطاو الفلوس لهذ الدراري الصغار”. وزادت العايدي، فتصريحها ل”كود”: “كون تبعو الحملة ديالنا والكور ميتراج والمعطيات اللي عرضنا بالارقام على التسول دالأطفال فالمغرب، وجاهوم منطقي انهم يعطيو ليهم الفلوس، بلا مايحسو انهم ظلمو هذ الوليدات وضيعوهم، وبلا ما يفهمو أنهم ضحايا دواليديهم والناس اللي كيستغلوهم، إذن يعطيوهم”. وشافت العايدي أن الحل الوحيد لدوك الولاد باش مايتستغلوش، ولهذ الواليدين اللي علموهم يمدو يديهم وقتلو كرامتهم وحرموهم من قرايتهم، وباش مايساليوش فالزنقة، هو مايتعطاوش ليهم الفلوس، “حيت إلى ماعطيناهمش، ماغيعاودوش يتكراو، وماغيتستغلوش”. وقالت أنه اللي باغي يصدق، يقدر يصدق فلونتوراج ديالو على العائلات اللي عارف انهم مافحالتهمش، واللي عارفين وضعيتهم الحقيقية، “الناس اللي باغة تصدق تمشي لباب السبيطارات، تشوف اللي جاهم المرض على غفلة وماعندهم باش يتعالجو، تخلص الكارني دالعائلات اللي كتشري غير بالكريدي حيت مافحالتهمش، ماشي السعاية اللي كيصورو باستغلال الأطفال القليلة 12 ألف درهم للشهر”، على حساب كلامها. فيلم قصير على ضياع مستقبل الأطفال فعالم التسول وفحملة جود ضد تسول الأطفال، دارت Jood كور ميتراج تعبيري وتحسيسي على ظاهرة استغلال الأطفال فالسعاية، وهو فيلم “شوك المحنة”، اللي من إنتاج سينياتير برود، وإخراج يونس الراقي، بمشاركة خديجة أسد وهند السعديدي. كيحكي الفيلم القصير قصة طفل تدمرات حياتو بسبب السعاية، وكيفاش كانت شي سيدة كتعطف عليه وتعطيه لفلوس، لكن فآخر المطاف كيدي هذ الفلوس لمو وناس خرين كيستغلوه، وكيفاش أنه كيشيط منها باش يشم السيليسيون ويتقرقب، وبقى فهذ الحالة حتى خرج للزنقة وتشرد وضاع، وفآخر المطاف لام السيدة اللي كانت كتعاونو، وقال ليها أن “فلوسها خرجو عليه”. 66 فالمية من اللي كتستغلو قل من 4 سنين.. أرقام كتخلع على سعاية الأطفال ففيديو تعريفي لأهداف الحملة والغرض منها، كيشرح كثر علاش ماخصش يتعطاو لفلوس للأطفال اللي كيسعاو بلغة الأرقام، كتقول هند العايدي أن اليونيسف ف2015 كشفات أن 25 ألف طفل متشرد كاين فالمغرب، وأن الأمن الوطني شدو ف2016 تقريبا 8600 واحد فخلية ديال المتسولين، ومنهم 1177 قاصر، وان وزارة التضامن نضمات حملة ف2020 عتقات من خلالها 142 طفل صغير من السعاية. وكتقول أن 66 فالمية من الاطفال اللي كيتم استغلالهم اقل من 4 سنين، و26 فالمية أقل من عام، وأن هذو اللي قل من عام ماكيحظاوش برعاية جيدة، بل مينعسوهم باش يسعاو بيهم فراحتهم. وحسب البحث اللي دارت Jood، فكل مرا كتسعى بولد كتصور 350 درهم، وهذ الولاد كيتكراو ب150 درهم، الشي لي كيعني أنها كتقد تصور حتى ل500 درهم فالنهار، والدري كيتحرم من المدرسة، وكيتم الإساءة ليه وقتل كرامتو، وكيصدق هو اللي كيضمن رزق واليديه وكيجيب ليهم الفلوس عوض ما يكون العكس. 
“الخير اللي تدير فيه هو ما تعطيهش”.. الصداع نايض بسباب پانو ديلل جمعية “جود” ضد الصدقة على الدراري الصغار اللي كيسعاو.. ورئيسة الجمعية كتوضح عبر “كود”: ماخصش تعطى ليهم الفلوس باش مايساليوش فالزنقة ومانزيدوش من تفاقم الظاهرة – فيديو